als_Latn dik_Latn sag_Latn
Ministri i Bujqësisë, Zhvillimit Rural dhe Administrimit të Ujërave, z. Edmond Panariti u takua sot në zyreë e tij me Ambasadorin e Shteteve të Bashkuara të Amerikës, Z. Donald Lu dhe Drejtorin e USAID. Ministri Panariti, falenderoi ambasadorin Lu për mbështetjen e qeverisë amerikane nëpërmjet programit USAID për rimëkëmbjen e bujqësisë në zonat e përmbytura. Ambasadori Lu, e siguroi Ministrin Panariti për mbështetjen e vazhdueshme të qeverisë Amerikane për zhvillimin e Bujqësisë nëpërmjet programeve të cilat synojnë rritjen e prodhimit, përmirësimin e cilësisë dhe krijimit të vlerës së shtuar. Ministri Panariti i shprehu ambasadorit Lu dëshirën për të parë sa më parë investime të drejtpërdrejta Amerikane në fushën e bujqësisë dhe të ushqimit. Ambasadori Lu, theksoi se ai do të angazhohej personalisht për të nxitur praninë e bizneseve të njohura në fushën e ushqimit në Shqipëri. Më pas, Ministri Panariti diskutoi me ambasadorin Lu për zhvillimet e fundit në vend, sidomos në funksion të procesit të dekriminalizimit të institucioneve dhe të politikës në tërësi. Ministri Panariti dhe Ambasadori Lu, ndanë të njëjtën pikëpamje mbi nevojën e ndarjes përfundimtare nga rekordet kriminale të politikës të të gjitha niveleve.
© Ministria e Bujqësisë, Zhvillimit Rural dhe Administrimit të Ujërave 2015 - Të gjitha të drejtat e rezervuara.
als_Latn als_Latn